આ દરમિયાન ભારત સરકારે જાહેરાત કરી છે કે પેમેન્ટ સર્વિસ આપનારી વિદેશી કંપનીઓએ આ અંગેનો તમામ ડેટા ભારતમાં જ રાખવો પડશે. અર્થાત ભારતમાં જ સર્વર ગોઠવવા પડે અને ભારતીય યુઝર્સના નાણાકીય વ્યવહારોના ડેટા વિદેશમાં ન જવા જોઈએ. જોકે ભારતમાં ગોઠવાયેલા સર્વરમાંથી ડેટા સરકીને વિદેશ ન જતા રહે તેની કોઈ ગેરન્ટી નથી. ફેસબૂક સામે ભારે ઉહાપોહ અને અમેરિકા તથા યુરોપમાં તેની સામે કાનૂની કાર્યવાહી અને જંગી દંડ પછીય તેના ડેટા નથી ચોરતા તેની ખાતરી રાખવી મુશ્કેલ છે. ફરીથી એવા અહેવાલો પ્રગટ થયા છે કે અન્ય કંપનીઓ હજીય ફેસબૂકમાંથી યુઝર્સની માહિતી ઊંચકી જાય છે.